JAS ตัวจริงเสียงจริง! แนวโน้มกำไรยังแกร่ง3 โบรกประสานเสียงเชียร์ซื้อ ชูอัพไซด์เพียบ
JAS ตัวจริงเสียงจริง! ราคาพุ่งแรงสวนภาวะตลาด ลุ้นกำไรปีนี้แตะ 2.73 ล้านบาท เติบโต 4% จากปีก่อน ส่วนปี 61 โต 28% รับปัจจัยบวกรายได้เติบโต 15%! ฟาก 3 โบรกฯดัง เชียร์ซื้อ Upside เกือบ 15%
13 ก.ย. 2559

ผู้สื่อข่าวรายงานว่าดัชนีตลาดหุ้นไทยวานนี้ (12 ก.ย.) ปรับตัวลงหนัก โดยปิดตลาดปรับตัวลง 33.43จุด หรือ 2.31% มาที่ 1,411.85 จุด อย่างไรก็ตามราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS ผู้ประกอบธุรกิจให้บริการอินเทอร์เน็ตความเร็วสูง (Broadband Business) และธุรกิจให้บริการโครงข่ายโทรคมนาคม ยังสามารถปรับตัวขึ้นได้อย่างโดดเด่น อีกทั้งมีมูลค่าซื้อขายที่หนาแน่น ซึ่งทางนักวิเคราะห์แนะนำ “ซื้อ” มองแนวโน้มผลประกอบการปีนี้ยังคงเติบโต
โดยล่าสุดราคาหุ้น JAS อยู่ที่ 5.80 บาท ปรับตัวขึ้น 0.30บาท หรือ 5.45% ด้วยมูลค่าซื้อขาย 1.32 พันล้านบาท ซึ่งยังมี Upside 14.66% จากราคาเป้าหมายสูงสุดที่ 6.65 บาท
 
ทั้งนี้นักวิเคราะห์ บล.คันทรี่ กรุ๊ป ระบุในบทวิเคราะห์ ประเมินมูลค่าเหมาะสมของ JAS ด้วยวิธีคำนวณ NAV ซึ่งปัจจุบันพบว่าตลาดมีมุมมองเชิงบวกต่อการลงทุนในกองทุน JASIF อีกทั้งสภาพคล่องที่สูงทำให้นักลงทุนยอมรับอัตราผลตอบแทน (Require rate of return) ที่ลดลง ในครั้งนี้จึงปรับเพิ่มมูลค่าเงินลงทุนใน JASIF ซึ่ง JAS ถืออยู่ 33.33% ขึ้นจากเดิม 30% เป็น 2.6 หมื่นล้านบาท หรือคิดเป็นมูลค่า 4.33 บาทต่อหุ้น JAS ทั้งหมด 5,934 ล้านหุ้น ส่งผลให้มูลค่าเหมาะสมของ JAS ถูกปรับเพิ่มขึ้นจาก 5 บาท/หุ้น เป็น 6.60 บาท/หุ้น เพื่อสะท้อนมูลค่าที่เพิ่มขึ้นจาก JASIF ภายหลังจากปรับ require rate of return ลงจาก 8% เหลือ 6.5%
ทั้งนี้ประเมินกำไรปกติปี 59 อยู่ที่ 3,521 ล้านบาท (คิดเป็น EPS ก่อน Dilution ที่ 0.55 บาท/หุ้น) ดังนั้นปัจจุบันหุ้น JAS ที่ราคา 6 บาท จึงซื้อขายที่ระดับ PER 10.8 เท่า และมีอัตราผลตอบแทนจากเงินปันผลปี 59 ราว 6.7% ต่อปี (0.4/6) ดังนั้นแนะนำให้รอซื้อเมื่ออ่อนตัว เนื่องจากราคาหุ้นมี Upside gain เหลือเพียง 10% จากราคาเหมาะสม 
 
นอกจากนี้ บล.โนมูระ พัฒนสิน ระบุในบทวิเคราะห์ โดยมองผลการดำเนินงาน JAS จากธุรกิจปกติครึ่งปีแรกของปี 59 มีกำไรคิดเป็น 56% ของทั้งปี แนวโน้มครึ่งปีหลังของปี 59 คาดว่าจะมีกำไรใกล้เคียงครึ่งปีแรกเนื่องจากการขยายโครงข่ายและทำตลาดเชิงรุก ทำให้ต้นทุนบริการยังสูงกว่าการเติบโตของรายได้
โดยยังคงประมาณปีนี้คาดกำไรปกติ 2,725 ล้านบาท (เติบโต 4%จากปีก่อน) ส่วนปี 61 คาดกำไร 3,494 ล้านบาท (เติบโต 28%จากปีก่อน) มีปัจจัยบวกรายได้เติบโต 15% จากปีก่อนประกอบกับผลบวก Economy of scale จากการเติบโตของจำนวนลูกค้า ทำให้ GPM ดีขึ้นเป็น 39.7% และรับรู้ส่วนแบ่งกำไรจาก JASlF เพิ่มขึ้น 14%จากปีก่อน
ทั้งนี้คงคำแนะนำ Neutral สำหรับ JAS ประเมินราคาเป้าหมายปี 61 ที่ 6.10 บาท (DCF WACC 10.8%) โดยยังไม่เห็นปัจจัยบวกใหม่ต่อประมาณการ JAS ประกอบกับการขายทรัพย์สินเข้า JASlF เพิ่มคาดว่ายังไม่เกิดขึ้นในปี 61
 
ด้านนักวิเคราะห์ บล.ซีไอเอ็มบี (ประเทศไทย) ระบุในบทวิเคราะห์แนะนำ “ซื้อ” JAS ราคาเป้าหมาย 6.65 บาท/หุ้น